Source: https://domov.sme.sk/c/848703/ustavny-sud-sr-opat-konstatoval-porusenie-ustavnych-prav-na-najvyssom-sude-sr.html
Timestamp: 2017-05-23 22:59:12+00:00
Document Index: 326834

Matched Legal Cases: ['súd ', 'súd ', 'súd ', 'súd ', 'súd ', 'súd ']

Ústavný súd SR opäť konštatoval porušenie ústavných práv na Najvyššom súde SR - domov.sme.sk
Zobraziť všetky sekcie Ústavný súd SR opäť konštatoval porušenie ústavných práv na Najvyššom súde SR
Košice 21. marca (TASR) - Ústavný súd SR dnes konštatoval, že Najvyšší súd (NS) SR znovu porušil právo občana na obhajobu. Tentokrát sa tak stalo v ... 21. mar 2003 o 16:46 &copy; TASR 2003
Písmo:A-|A+0Košice 21. marca (TASR) - Ústavný súd SR dnes konštatoval, že Najvyšší súd (NS) SR znovu porušil právo občana na obhajobu. Tentokrát sa tak stalo v konaní Najvyššieho súdu o sťažnosti pre porušenie zákona v prospech obvinených. Kauza sa týkala konateľa novodubnickej správcovskej spoločnosti bytov Tebyt Ľubomíra L. a jej právneho zástupcu Drahomíra K., ktorí postup NS namietli ústavnou sťažnosťou. ÚS už v náleze z 13. júla 2000 o neústavnom postupe NS okrem iného uviedol, že nezabezpečenie obhajcu v konaní o sťažnosti pre porušenie zákona v rozpore s ustanovením o nutnej obhajobe je v príčinnej súvislosti s porušením ústavného práva na obhajobu. Ak obvinený nie je informovaný o konaní NS a nemá naň prístup, nemôže realizovať svoje ústavné právo na obhajobu. K neústavnému postupu NS v novodubnickej kauze došlo na neverejnom zasadnutí 7. mája 2002. Senát NS vedený Milanom Karabínom vtedy vyhovel generálnemu prokurátorovi SR a zrušil rozhodnutie trenčianskeho vyšetrovateľa o zastavení trestného stíhania sťažovateľov. Stíhaní boli za spreneveru a podvod v súvislosti s mandátnou zmluvou medzi mestom Nová Dubnica a firmou Tebyt, s.r.o., Nová Dubnica. Obaja sťažovatelia tvrdili, že NS porušil ich základné práva a slobody nielen samotným rozhodnutím, ale aj procesným postupom pred rozhodovaním a pri rozhodovaní. NS konal bez ich účasti, pričom sa nemali možnosť k sťažnosti generálneho prokurátora ani vyjadriť. Jeden z nich sa o podaní sťažnosti dozvedel až po doručení konečného rozhodnutia NS. V konaní pred NS však išlo obom o veľa, pretože trestná sadzba v ich prípade sa pohybuje od dvoch do ôsmich rokov.
ÚS dal sťažovateľom za pravdu a okrem porušenia práva na obhajobu konštatoval aj porušenie práva, aby sa ich vec verejne a v ich prítomnosti prerokovala. NS podľa ÚS nerešpektoval ani ústavou garantovanú rovnosť účastníkov v súdnom konaní, ktorými v tomto prípade boli generálny prokurátor a bývalí obvinení. ÚS použil priliehavejšie označenie, že tu nebola rešpektovaná zásada "rovnosti zbraní", tvoriaca prvok spravodlivého súdneho procesu. Súčasťou dnešného rozhodnutia ÚS je zrušenie uznesenia NS zo 7. mája. ÚS prípad Najvyššiemu súdu vrátil, aby ho znova prerokoval a rozhodol. Dnešným nálezom sa vec vracia do štádia po podaní sťažnosti pre porušenie zákona generálnym prokurátorom. Povinnosťou NS bude sťažnosť znova prerokovať a rozhodnúť o nej pri rešpektovaní základných práv sťažovateľov. NS pritom bude viazaný právnym názorom ÚS. Právna zástupkyňa sťažovateľov Juliana Sumková dnešné rozhodnutie ÚS vníma ako zadosťučinenie spravodlivosti po všetkých "ťahaniciach" a neúspešných sťažnostiach, ktoré podávali v celom trestnom konaní trvajúcom od roku 1999. "Po štyroch rokoch konečne zvíťazila spravodlivosť," konštatovala, pričom naznačila pozadie kauzy, týkajúce sa aj bývalej primátorky Novej Dubnice a ústrednej tajomníčky HZDS Evy Antošovej. Je presvedčená, že hoci sa vec vráti na NS, ten bude musieť sťažnosť generálneho prokurátora zamietnuť, pretože zákonná lehota na rozhodnutie už uplynula. Zastavenie trestného stíhania jej klientov tak bude opäť právoplatné. Nechajte si posielať ranný prehľad najdôležitejších správ e-mailom